
In Memorian of Osias Beert

Kulcsszavak: Installáció, desszertcsendélet, tisztelgés, megemlékezés
Installációm célja, hogy emléket állítsak Osias Beert, 16. századi flamand festőnek.
Évek óta cukorkafestéssel, desszertcsendéletekkel foglalkozom. A festészeti munkám során sok 17. századi holland desszertcsendélet festő munkáiból nyerek inspirációt.
Osias Beert különösen hozzájárult az asztalokra helyezett kulináris élvezeteket bemutató csendéletek kifejlesztéséhez.
Az Édességet tartalmazó porcelán edények csendéletei, édességet és gesztenyét tartalmazó óntányérok, három üvegedény és egy zsemle mályva színű ruhával leterített asztalon” című festményét választottam, hogy megalkotom installációként.
Az alkotófolyamat első részében készítettem egy arányszámítást, hogy lássam, mi mekkora az eredeti festményen, és ez alapján választottam asztalt, tálakat és a háttérnek tetőszerkezetet.
Mivel nem találtam meg a sütemények pontos nevét és elkészítési módját, ezért úgy döntöttem, hogy megpróbálom a ma használt tésztafélék használatával létrehozni a süteményeket.
A sütemények formája több esetben segített a tészta állagának meghatározásában. Többféle tészta elkészítésével és formázásával kísérleteztem, végül a churros, linzer és mézes sütemény tésztáival tudtam elérni a kívánt formát. Nem használtam a tészták készítésénél sütőport, élesztőt, hogy a tészta ne változtassa meg „megformázottságát”. A felület díszítettségét fogpiszkálóval és szívószállal utánoztam, majd cukros tojásmázzal több rétegben lekentem őket.
Mindegyik elkészítéséhez nádcukrot használtam, mert a hollandok is finomított nádcukrot használtak, illetve a nádcukor napjainkban is értékkel bír. Mesterem, Filp Csaba segítségével aranyfüstöt tettünk a süteményekre, ahogy az a festményen is látható.
A mandulákra és a keresztre kristálycukrot kristályosítottam, ugyanúgy, ahogy a 17. században tették, illetve cukormázzal bevontam őket.
Az előtérben található bal szélső tányér és a középső tál mintáját körömlakkal festettem meg.
Miután készen lett az összes sütemény, megkértem Kristófy Dániel műtárgyfotóst, hogy fotózza be az installációt. Célom volt, hogy az alkotói folyamat bemutatása során ugyanolyan háttérfényekben tudjam bemutatni a parafrázist, mint amilyet a 17. századi festményen láthatunk.
Összességében, munkám tisztelgés és megemlékezés Osias Beert munkássága előtt. 



